Damage, Inc. Tour
Damage, Inc. Tour იყო ამერიკული მძიმე მეტალ ჯგუფ მეტალიკის 1986-1987 წლებში გამართული საკონცერტო ტურნე. იგი ჩატარდა მათი სტუდიური ალბომის, Master of Puppets, მხარდასაჭერად, რომელიც გამოვიდა 1986 წლის 3 მარტს. ტურნეს სახელწოდება შთაგონებული იყო აღნიშნული ალბომის ბოლო სიმღერით. მეტალიკა მხარს უჭერდა ოზი ოსბორნს მარტიდან აგვისტომდე, ხოლო დანარჩენ ნაწილში თავად იყო მთავარი ჯგუფი. ეს ტურნე ჯგუფისთვის უბედურებებთან ასოცირდება, რადგან ჯეიმზმა მიიღო მაჯის ტრავმა, რის გამოც იგი, როგორც გიტარისტი, ორჯერ ჩაანაცვლა ტექნიკოსმა ჯონ მარშალმა. ტურნე უკანასკნელი აღმოჩნდა კლიფ ბარტონისთვის: 1986 წლის 27 სექტემბერს ტურნეს ევროპული ნაწილის განმავლობაში იგი ავტოკატასტროფაში დაიღუპა შვედეთში. ჯგუფმა ოქტომბერში დაგეგმილი ყველა კონცერტი გააუქმა. მეტალიკამ ახალი ბასისტის მისაღებად ჯგუფში მოსმენა მოაწყო და ორმოცამდე ბასისტიდან ჯეისონ ნიუსტედი შეარჩია, რომელიც მომავალ მსოფლიო ტურნეზე წარუდგინა პუბლიკას.